text: 448 millioner danske kroner på vej til mindretallet i Sydslesvig
  22 december 2015 kl. 08.51
  Med vedtagelsen af finansloven står det nu klart, at det danske mindretal syd for grænsen i 2016 modtager helt præcist 448,5 millioner kroner fra Danmark.
  De danske foreninger syd for grænsen har nu modtaget den årlige julegave fra Danmark- nemlig et bevillingsbrev fra Sydslesvigudvalget indeholdende oplysninger om, hvor meget de hver især kan se frem til at modtage i driftsstøtte i 2016.
  I alt er der tale om tilskud til drift for i alt 448,5 millioner kroner, hvilket svarer til 60 milloner euro.
  Priser og lønninger stiger mere i Tyskland end i Danmark. Den danske bevilling er kun fremskrevet med 0,7 procent, hvorimod de fleste foreninger i deres ansøgninger har indregnet generelle pris- og lønstigninger på mellem 1,5 og 2 procent.
  - Størstedelen af de 11 foreninger får mindre end de har søgt om - men alle modtager i 2016 modtager mere i støtte fra Danmark end de fik i 2015. Det er kun muligt, da Sydslesvig-tilskuddet ikke rammes af af regeringens generelle sparekrav på 2 procent, siger Kim Andersen (V),  der er formand for Sydslesvigudvalget i en pressemeddelelse.
  